DA dien hofstukke in oor skole(Foto: Unsplash) Die DA het Dinsdag hofstukke by die Noord‑Gautengse hooggeregshof ingedien om te vra vir ŉ bevel wat pres. Cyril Ramaphosa se aankondiging verlede week dat staatskole weer moet sluit, as onregmatig, ongrondwetlik en nie bindend nie te laat verklaar. Ramaphosa het aangekondig dat skole weer vier weke lank sal sluit in ŉ poging om die verspreiding van Covid-19 te stuit. Die bepalings daaroor is egter steeds nie in die Staatskoerant aangekondig nie. “Die DA is dus van mening dat die aankondiging geen wetlike uitwerking het nie en omdat daar dus geen verpligting op hulle is om dit te doen nie, skole tegnies nie moes sluit nie. “Die waarheid is dat die president se woord nie wet is nie; net die wet is wet.” Volgens die DA beskryf bepalings wat in die Staatskoerant aangekondig word spesifieke magte, regte en verpligtinge en dit spesifiseer ook watter regulasies of direktiewe dit herroep of wysig. In teenstelling daarmee is ŉ aankondiging, soos gedoen deur Ramaphosa, nie daarop gemik om enige regte, verpligtinge of magte te omskryf nie. Die DA sê só ŉ aankondiging is gewoonlik ŉ politieke dokument wat ŉ sekere standpunt probeer regverdig of openbare mening probeer beïnvloed. Die besluit om skole weer te sluit is uit talle oorde voor die deur van vakbonde gelê en is skerp gekritiseer. Die DA-leier, John Steenhuisen, het vroeër gesê Ramaphosa het die “knie voor die almagtige onderwysvakbonde gebuig”, terwyl Flip Buys, voorsitter van die Solidariteit Beweging, gesê het kinders is vir radikale onderwysvakbonde se eise geoffer. Talle studies het gewys dat kinders veilig kan terugkeer skool toe. Die DA het Woensdag gesê Suid-Afrika is ŉ grondwetlike demokrasie en nie ŉ outoritêre staat nie. Die uitvoerende gesag mag dus nie deur dekreet regeer sonder dat behoorlike statutêre magte – deur ŉ aankondiging in die Staatskoerant – uitgeoefen word nie. “Indien die hof bevind dat pres. Ramaphosa se aankondiging om skole te sluit sy eie of ŉ kabinetsbesluit was en dat dié besluit bindend is, het die DA gevra vir ŉ bevel dat die president se aankondiging onregmatig is en ter syde gestel moet word. Dit is omdat nie die president óf die kabinet die wetlike magte het om skole te sluit nie,” voer die DA aan. Volgens die party kan die minister van basiese onderwys, Angie Motshekga, ook nie aanvoer dat sy die besluit geneem het om skole te sluit nie, omdat die mediaverklaring waarin sy die stap verwelkom dit duidelik stel dat dit ŉ kabinetsbesluit was. “Die DA hou vol dat die sluiting van skole ŉ oorhaastige en polities‑gedrewe besluit was. Dit was nie ŉ besluit wat in die beste belang van die akademiese vordering van leerders was nie. “Die sluiting is verreweg die ondoeltreffendste strategie om die verspreiding van Covid-19 te voorkom en gaan vir jare ŉ verwoestende uitwerking hê.”